**Informatīvais ziņojums par Būvniecības informācijas sistēmas un Rīgas domes Vienotās informācijas sistēmas sasaistes izveidei nepieciešamajiem pasākumiem un finansējumu**

### Ekonomikas ministrija īsteno projektu „Būvniecības informācijas sistēmas izstrāde” ar identifikācijas numuru Nr.3DP/3.2.2.1.1/08/IPIA/IUMEPLS/004 (turpmāk – Projekts) darbības programmas „Infrastruktūra un pakalpojumi” papildinājuma 3.2.prioritātes „Teritoriju pieejamības un sasniedzamības veicināšana” 3.2.2.pasākuma „IKT infrastruktūra un pakalpojumi” 3.2.2.1.aktivitātes „Publiskās pārvaldes elektronisko pakalpojumu un informācijas sistēmu attīstība” 3.2.2.1.1.apakšaktivitātes „Informācijas sistēmu un elektronisko pakalpojumu attīstība” ietvaros.

 Atbilstoši Būvniecības likuma 7.panta un Ministru kabineta 2015.gada 28.jūlija noteikumu Nr.438 “Būvniecības informācijas sistēmas noteikumi” (turpmāk – Noteikumi Nr.438) prasībām pašvaldību būvvaldes lieto Būvniecības informācijas sistēmu (turpmāk – BIS), kā arī nodrošina informācijas pieejamību BIS.

Projekta un BIS mērķis ir būvniecībā iesaistīto pušu – būvniecības pārvaldes un kontroles institūciju un būvniecības dalībnieku – darba modernizēšana un atvieglošana. Kā arī nodrošināt vienkāršāku būvniecības sfēras dokumentu apriti no ieceres līdz nodošanai ekspluatācijā, visas būvniecībā iesaistītās puses nodrošinot ar tām nepieciešamo ar būvniecību saistīto informāciju un vienotu pieeju lēmumu pieņemšanai visās pašvaldībās, panākt būvniecības procesa „caurspīdīgumu”, lai nodrošinātu operatīvas kontroles un uzraudzības iespējas ar mērķi samazināt pārkāpumu skaitu būvniecībā, līdz ar to nodrošinot tiesisku būvniecības procesu un būvju ekspluatācijas procesā iesaistītos dalībniekus ar nepieciešamo informāciju vienuviet un viegli pieejamā veidā.

Pamatojoties uz Ministru kabineta 2008.gada 21.jūlija noteikumu Nr.576 "Noteikumi par darbības programmas "Infrastruktūra un pakalpojumi" papildinājuma 3.2.2.1.1.apakšaktivitātes "Informācijas sistēmu un elektronisko pakalpojumu attīstība" projektu iesniegumu atlases pirmo kārtu" 53.punktu un Eiropas reģionālās attīstības fonda „Infrastruktūra un pakalpojumi” papildinājuma 3.2.2.pasākuma „IKT infrastruktūra un pakalpojumi” 3.2.2.1.aktivitātes „Publiskās pārvaldes elektronisko pakalpojumu un informācijas sistēmu attīstība” 3.2.2.1.1.apakšaktivitātes „Informācijas sistēmu un elektronisko pakalpojumu attīstība” izsludināto konkursu, atbildīgā iestāde Vides aizsardzības un reģionālās attīstības ministrija 2009.gada 10.februārī apstiprināja Ekonomikas ministrijas Projektu. 2010.gada 27.aprīlī tika noslēgts sadarbības līgums (finansējuma saņēmēja līguma reģistrācijas Nr.SL 2010/02, sadarbības partnera līguma reģistrācijas Nr.BV-10-17-lī) starp Ekonomikas ministriju kā Projekta finansējuma saņēmēju un Rīgas pilsētas pašvaldību (turpmāk – Pašvaldība) kā sadarbības partneri.

Sadarbības līguma priekšmets ir sadarbības kārtība un apjoms starp finansējuma saņēmēju un sadarbības partneri Projekta ietvaros. Finansējuma saņēmējs ir uzņēmies atbildību par Projekta īstenošanu un Projektā paredzēto rezultatīvo rādītāju sasniegšanu. Ievērojot sadarbības vispārējos principus, iesaistītās puses visas aktivitātes Projekta ietvaros īsteno atbilstoši 2010.gada 7.janvārī noslēgtajai vienošanās Nr.3DP/3.2.2.1.1/08/IPIA/IUMEPLS/004 par Eiropas Savienības Reģionālās attīstības fonda līdzfinansējuma un valsts budžeta līdzfinansējuma piešķiršanu.

Rīgas pilsētas būvvalde (turpmāk – Būvvalde) kā Pašvaldības iestāde, kas koordinē un veic būvniecības procesa pārraudzību un kontroli Rīgas pilsētas administratīvajā teritorijā, ievērojot noslēgto sadarbības līgumu, ir aktīvi iesaistījusies Projekta attīstībā un dalījusies ar līdzšinējo pieredzi par būvniecības procesa kontroli un uzraudzību un iespējamajiem risinājumiem. Kopš Projekta uzsākšanas Būvvalde ir piedalījusies vairāk nekā 20 dažādās sanāksmēs, kas saistītas ar Projekta normatīvo aktu izstrādi, BIS apmācībām un ieviešanu.

Būvvalde kā Pašvaldības iestāde klātienes sanāksmēs un arī rakstiski ir informējusi Ekonomikas ministriju, ka BIS lietošanas uzsākšana ir saistīta ar atsevišķām problēmām un, ņemot vērā Būvvaldes apkalpojamo teritoriju, noslodzi un izveidoto fundamentālo vienoto informācijas sistēmu infrastruktūru, ir nepieciešama BIS un Rīgas domes Vienotās informācijas sistēmu (turpmāk – RDVIS) sasaistes izveide, pamatojoties uzzemāk minēto:

1. **Dati** – Pašvaldība būvniecības procesa pārskatāmībai un administrēšanai, t.sk., infrastruktūras nodevas, būvnodevas un nodokļu administrēšanai, ir elektronizējusi sekojošus procesus, kas izmanto datus no Pašvaldības Būvniecības pārraudzības un reģistrācijas informācijas sistēmas (turpmāk – BŪVE), ar šādu pamatojumu:
	1. Pamatojoties uz likuma "Par pašvaldībām" 21.panta pirmās daļas 15.punktu, likuma "Par nodokļiem un nodevām" 12.panta pirmās daļas 11.punktu un Ministru kabineta 2005.gada 28.jūnija noteikumu Nr.480 "Noteikumi par kārtību, kādā pašvaldības var uzlikt pašvaldību nodevas" 14.1punktu Pašvaldība nodrošina infrastruktūras nodevas, nekustamā īpašuma nodokļa un būvnodevas aprēķināšanu, kontroli un administrēšanu, atbilstoši:
		1. Rīgas domes 2015.gada 12.maija saistošiem noteikumiem Nr.147 „Par pašvaldības nodevu būvatļaujas saņemšanai Rīgā”, kas izdoti atbilstoši likuma „Par pašvaldībām” 21.panta pirmās daļas 15.punktu un likuma „Par nodokļiem un nodevām” 12.panta pirmās daļas 10.punktu;
		2. Rīgas domes 2015.gada 9.jūnija saistošiem noteikumiem Nr.148 „Par nekustamā īpašuma nodokli Rīgā” (stājas spēkā 2016.gada 1.jūnijā), kas izdoti atbilstoši likuma „Par nekustamā īpašuma nodokli” 1.panta otrās daļas 9.1punktu, 2.1daļu, 3.panta pirmo daļu, 1.4, 1.5, 1.6 daļu un 9.panta otro daļu;
		3. Rīgas domes 2013.gada 19.februāra saistošajiem noteikumiem Nr.211 „Par pašvaldības nodevu par pašvaldības infrastruktūras uzturēšanu un attīstību Rīga”.
	2. Pamatojoties uz Būvniecības likuma 14.pantā otrajā un trešajā daļā noteikto, trīs darba dienu laikā publicē informāciju par būvniecības ieceri, atļauju un atteikumu no iesnieguma saņemšanas vai lēmuma pieņemšanas brīža, Pašvaldības mājaslapā internetā izveidotajos meklētājos (Būvatļauju, Ieceres).
2. **Lietvedība** – tiecoties radīt caurspīdīgu un efektīvu Pašvaldības pārvaldi, kā arī uzlabojot uzraudzības un kontroles funkcijas, Pašvaldībā tiek veikta centralizēta elektroniska lietvedības uzskaite.
	1. Rīgas pilsētas izpilddirektora 2010.gada 11.augusta iekšējie noteikumi Nr.4„Dokumentu pārvaldība Rīgas pilsētas pašvaldības centrālajā administrācijā un iestādēs”, kas izdoti saskaņā ar Valsts pārvaldes iekārtas likuma 72.panta pirmās daļas 2.punktu, 73.panta pirmās daļas 4.punktu un Rīgas domes 2011.gada 1.marta saistošo noteikumu Nr.114 „Rīgas pilsētas pašvaldības nolikums” 22.punktu, nosaka sarakstes, faktus fiksējošo, rīkojumu un organizatorisko dokumentu pārvaldību Pašvaldības centrālajā administrācijā un iestādēs. Pašvaldības struktūrvienībām un iestādēm ir vienota dokumentu pārvaldības sistēma, kura nodrošina vienotu dokumentu reģistrāciju Pašvaldībā, informācijas par dokumentiem pieejamību (kustība, izpilde, tekstu datnes), kā arī veidlapu sagatavju pieejamību. Savukārt, elektronisko dokumentu aprite (t.sk., saņemšana, izsūtīšana, reģistrēšana, rezolūcijas u.c.) ir noteikta Rīgas domes izpilddirektora 2015.gada 27.aprīļa iekšējos noteikumos Nr.RD-15-13-nts „Elektronisko pasta sūtījumu pieņemšanas, apstrādes un elektronisko sarakstes dokumentu izstrādes kārtība”, kas izdoti atbilstoši Valsts pārvaldes iekārtas likuma 72.panta pirmās daļas 2.punktam, 73.panta pirmās daļas 4.punktam, Rīgas domes 2011.gada 1.marta saistošo noteikumu Nr.114 „Rīgas pilsētas pašvaldības nolikums” 22.punktam un Iesniegumu likuma 2.panta ceturto daļu.

No tās nav atdalāma ar būvniecības procesu saistītā dokumentācija, kuru paredzēts uzkrāt BIS (dokumenti, kuri sagatavoti laika posmā no būvniecības ieceres līdz ēkas nodošanai ekspluatācijā). Ar būvniecības procesu ir saistīta ne tikai tiešā dokumentācija (pieteikumi, Būvvaldes apliecinājumi un atbildes dokumenti, būvniecības dokumentu iesniegumi, ar būvniecības pabeigšanu saistītie iesniegumi, maksājuma dokumenti utt.), bet arī saistītā korespondence (informācijas pieprasīšana, trešo personu sūdzības, sarakste ar iekšējām struktūrvienībām utt.), kas BIS netiks reģistrēta, bet ir ļoti būtiska attiecībā uz būvniecības procesu akceptēšanu un lēmumu pieņemšanu. Tas ne tikai samazinās būvniecības procesa nodrošināšanas efektivitāti, bet atstās negatīvas sekas uz Pašvaldības darba organizēšanu kopumā.

1. **Administratīvais slogs** – lai nodrošinātu ar būvniecības procesu saistīto dokumentu manuālu ievadi paralēli 2 sistēmās, Būvvaldei papildus būs nepieciešamas aptuveni 10 štata vietas. Ik gadu Būvvalde apstrādā aptuveni 10 000 atļaujas, pieteikumus, projektus, aktus un aptuveni 80 000 lietvedības ierakstu (iesniegumi, atļaujas, akti, vēstules, trešo personu sūdzības, lēmumi utt). 90 000 (ierakstu skaits) \* 15 (nepieciešamais laiks ieraksta ievadei, min) : 480 (darba dienas ilgums, minūte) : 240 (darba dienas gadā) = 11,71 (štata vietas gadā).

Pašvaldībā elektronisko dokumentu plūsmu ģenerēšana un e‑parakstīšana ir sasaistīta ar personāla uzskaites sistēmu, nodrošinot automātisku to pielāgošanu darbinieku prombūtnes gadījumā. Ja Pašvaldības Personāla nodaļai informācija par izmaiņām, kas saistītas ar darbinieku īslaicīgu vai ilglaicīgu prombūtni, būs paralēli jāievada arī BIS, kā arī dokumentu vīzēšanas un parakstīšanas būs jāveic paralēlā sistēmā, tas radīs papildu administratīvo slogu (no Būvvaldes speciālista līdz pat Būvvaldes vadītājam), iespējams, termiņu kavēšanu un visa būvniecības procesa palēnināšanos.

**4. Tiesvedības, pamatojoties uz termiņu neievērošanu** – visi iepriekšminētie faktori, datu ievade, vēsturiskie dati, lietvedība, administratīvais slogs ir papildus laiks, kā rezultātā varētu netikt ievēroti būvju apsekošanas termiņi, kas noteikti būvniecību reglamentējošajos normatīvajos aktos, kā arī citi procesuālie termiņi. Tādejādi jebkurš termiņu kavējums var radīt kaitējumu personai, kas Pašvaldībai būs jāatlīdzina. Papildu tiesvedības un zaudējumi Pašvaldībai var rasties no kļūdām nodevu aprēķinos, manuālās datu dubultas ievades rezultātā.

2014.gadā Rīgas domes Pilsētas attīstības departamentā kopā tika pārsūdzēti 298 Būvvaldes lēmumi, no kuriem 67 ir atcelti sakarā ar materiālo un procesuālo tiesību normu pārkāpumiem.

Saskaņā ar Valsts informācijas sistēmu likuma 6.panta trešo daļu Valsts informācijas sistēmu darbības gaitā informācija par datu subjektu un tam piekritīgajiem reģistrējamiem objektiem reģistrējama tikai vienu reizi atbilstošajā reģistrā – integrētā valsts informācijas sistēmā normatīvajos aktos noteikto reģistrējamo objektu identificēšanai, nodrošinot datu aktualizāciju. Savukārt Valsts informācijas sistēmu likuma 8.pantā, cita starpā, ir noteikts, ka Valsts informācijas sistēmas turētājs saskaņā ar normatīvajiem aktiem nodrošina un atbild par datu lietošanu un to apmaiņu starp valsts informācijas sistēmām elektroniskā veidā, kā arī piekļūšanu apritē esošajai informācijai elektroniskā veidā.

Ja netiks realizēta RDVIS sasaiste ar BIS, tad Pašvaldības darba nepārtrauktības nodrošināšanai datu ievade būs jānodrošina manuāli arī BŪVE, kas ir ietverta RDVIS. Turklāt tas ir pretrunā Informācijas sabiedrības attīstības pamatnostādnēs 2014. – 2020.gadam definētajam rīcības virzienam „Moderna un efektīva publiskā pārvalde”, proti, sadarbība starp publiskās pārvaldes dalībniekiem notiek tikai elektroniski. Ja dati tiks manuāli reģistrēti gan BIS, gan RDVIS, t.sk., BŪVE, tad var rasties datu nesakritības risks. Papildus Pašvaldība jau tagad veic būvju apskates aktu sagatavošanu un administrēšanu elektroniski, ņemot vērā esošo normatīvo regulējumu un Pašvaldības izstrādātās informācijas sistēmas.

Kā jau tas iepriekš ir minēts, no likuma "Par pašvaldībām" 15.panta pirmās daļas 14.punkta, no likuma "Par nodokļiem un nodevām" 12.panta pirmās daļas 10.punkta un Būvniecības likuma 7.panta pirmās daļas 1.punkta izriet, ka viena no pašvaldības autonomām funkcijām ir nodrošināt savā administratīvajā teritorijā būvniecības procesa tiesiskumu, t.sk., tai ir tiesības uzlikt pašvaldības nodevu par būvatļaujas izdošanu vai būvniecības ieceres akceptu, izdarot atzīmi paskaidrojuma rakstā vai apliecinājuma kartē, būvniecību reglamentējošo normatīvo aktu noteiktajā kārtībā. Vienlaikus Būvniecības likuma 6.panta pirmā daļā nosaka, ka par būvniecības nozari atbildīgā ministrija veic būvniecības vispārējo pārraudzību un koordināciju, izstrādā vienotu valsts politiku būvniecības jomā un nodrošina šīs politikas realizēšanu, t.sk., nodrošina būvniecības pārraudzībai un kontrolei nepieciešamās būvniecības informācijas sistēmas darbību.

Saskaņā ar Noteikumu Nr.438 2.4. un 2.5.apakšpunktu Ekonomikas ministrija būvniecības procesa uzraudzības un tiesiskuma funkciju izpildei nodrošina sabiedrības informēšanu par būvniecības procesiem un sabiedrību ar elektroniskiem pakalpojumiem būvniecības, mājokļu un ēku energoefektivitātes jomā. Ņemot vērā minēto un ievērojot likuma "Par pašvaldībām" 7.panta otro daļu un 15.panta otro daļu, kas nosaka, ka likumos vai Ministru kabineta noteikumos paredzētajos gadījumos un kārtībā atsevišķu autonomo funkciju īstenošanā un finansēšanā piedalās valsts, Ekonomikas ministrijas ieskatā, lai nodrošinātu ērtāku un efektīvāku BIS lietojamību ne tikai valsts un pašvaldību institūcijās, bet arī sabiedrībā kopumā, ir nepieciešams valsts līdzfinansējums sasaistes realizācijai.

Vides aizsardzības un reģionālās attīstības ministrija (turpmāk – VARAM) ar 2015.gada 11.augusta vēstuli Nr.9.1.‑2/18‑1e/6437 informēja Ekonomikas ministriju, Būvvaldi, Centrālo finanšu un līgumu aģentūru (turpmāk – CFLA), ka Projekta mērķi ir sasniedzami, īstenojot Projektā šobrīd paredzētās aktivitātes, vienlaikus VARAM neiebilst pret informācijas sistēmu pilnveidošanu un savstarpējās integrācijas nodrošināšanu līdz tādam līmenim, kas nodrošina ērtu un efektīvu attiecīgās informācijas sistēmas izmantošanu.

Ekonomikas ministrija atbalsta VARAM ierosinājumu – ievērot principu, ka potenciāli šo saskarni varēs izmantot ne tikai datu integrācijai ar RDVIS, bet arī ar citu lielo pašvaldību sistēmām, kuras ir iesaistītas būvniecības sfēras dokumentu apritē. Līdz ar to minēto sistēmu sasaistes risinājumu varēs izmantot arī tās pašvaldības, kurām būs nepieciešams nodrošināt lietvedības sistēmu sasaisti ar BIS, nodrošinot vienotu lietvedības dokumentu plūsmu.

VARAM sadarbībā ar CFLA kā 3.2.2.1.1.apakšaktivitātes „Informācijas sistēmu un elektronisko pakalpojumu attīstība” sadarbības iestādi ir izvērtējusi lūgumu par iespēju piesaistīt finansējumu no Eiropas reģionālā attīstības fonda līdzekļiem, lai izveidotu RDVIS sasaisti ar BIS. Tā kā paredzamais nepieciešamās izstrādes laiks ir septiņi mēneši, bet saskaņā ar vienošanās par Projekta īstenošanu noteikumiem Projekta īstenošanas beigu termiņš ir š.g. 31.decembris, kā arī Eiropas Savienības fondu 2007.-2013.gada plānošanas perioda izmaksu attiecināmības periods beidzas š.g. 31.decembrī, sistēmu saskarnes izstrāde nevar tikt realizēta tādā termiņā, lai izmaksas būtu iespējams segt no Eiropas Reģionālās attīstības fonda finanšu līdzekļiem. Līdz ar to attiecīgi grozījumi Projektā nav atbalstāmi.

Attiecībā par to, kāpēc minētie darbi netika iekļauti sākotnēji Projektā, informējam, ka, apstiprinot Projektu 2009.gada 10.februārī un slēdzot 2010.gada 27.aprīlī sadarbības līgumu ar Pašvaldību, netika apzināta šādas sasaistes nepieciešamība no Pašvaldības puses.

Ņemot vērā visu augstāk minēto, lai nodrošinātu sasaisti starp RDVIS un BIS, Pašvaldībai un Ekonomikas ministrijai ir nepieciešams īstenot sistēmu integrācijas projektu (turpmāk – integrācijas projekts). Integrācijas projekta realizācija var tikt īstenota septiņu mēnešu laikā no finansējuma piešķiršanas brīža, par to slēdzot atsevišķu sadarbības līgumu starp Ekonomikas ministriju un Pašvaldību, kā arī Pašvaldībai slēdzot līgumu ar komersantu par izstrādes darbiem RDVIS pusē.

**Secinājumi un priekšlikumi turpmākai rīcībai**

Ievērojot iepriekš minēto, nepieciešams paredzēt finansējumu BIS un RDVIS sasaistes izveidei. Sasaistes izveides realizācija starp RDVIS un BIS novērsīs iepriekšminētos riskus, nodrošinot vēsturisko datu pieejamību vienuviet, korektu, sistematizētu un vienotu datu izmantošanu, optimizētu datu un procesu plūsmu, vienotu lietvedības procesa plūsmu, kā arī savlaicīgu lēmumu pieņemšanu un dokumentu sagatavošanu atbilstoši Būvniecības likumam un citiem normatīvajiem aktiem. Integrācijas projekta ietvaros izstrādāto saskarni varēs izmantot arī tās pašvaldības, kurām būs nepieciešams nodrošināt lietvedības sistēmu sasaisti ar BIS, nodrošinot vienotu lietvedības dokumentu plūsmu.

Pēc finansējuma apstiprināšanas Ekonomikas ministrija un Pašvaldība slēdz līgumu par integrācijas projekta īstenošanu, t.sk., par uzraudzības un atbildības nosacījumiem, paredzot, ka par finansējuma izlietojumu atbildīga ir Pašvaldība, Ekonomikas ministrija veic uzraudzības funkciju. Vienlaikus Pašvaldība slēdz līgumu ar komersantu par integrācijas projektā veicamajiem izstrādes darbiem RDVIS pusē.

Ekonomikas ministrija sadarbībā ar Būvvaldi ir veikusi integrācijas projektā nepieciešamo darbu novērtējumu. Plānotie sasaistes darbi no Pašvaldības puses ir novērtēti 94 862 *euro* apmērā, ieskaitot PVN, savukārt no Ekonomikas ministrijas puses – 42 350 *euro* apmērā, ieskaitot PVN. Kopējais nepieciešamais finansējuma apjoms integrācijas projekta realizācijai ir 137 212 *euro* apmērā, ieskaitot PVN.

### Sasaistes darbus plānots segt no Ekonomikas ministrijas budžeta programmai 20.00.00.’’Būvniecība” piešķirtajiem līdzekļiem līdz 2018.gada 1.janvārim, nepieciešamības gadījumā pārdalot līdzekļus no citu budžeta programmu ieekonomētā finansējuma.

 Lai nodrošinātu pabeigtā Projekta uzturēšanu, Ekonomikas ministrija 2016.gadā pieprasīs līdzekļu pārdali no budžeta resora “74.Gadskārtējā valsts budžeta izpildes procesā pārdalāmais finansējums” programmas “01.00.00 Apropriācijas rezerve””.

Ņemot vērā informatīvajā ziņojumā aprakstīto un to, ka arī citām pašvaldībām var rasties nepieciešamība pašvaldību veidotās un uzturētās lietvedības, grāmatvedības vai citas informācijas sistēmas sasaistīt ar BIS, lai nodrošinātu tiešsaistes režīmā informācijas apmaiņu līdz tādam līmenim, kas nodrošina ērtu un efektīvu attiecīgās informācijas sistēmas izmantošanu, un tām var būt nepietiekams finansējums sasaistes darbu realizācijai, Ekonomikas ministrija ir sagatavojusi normatīvā akta grozījumu projektu Noteikumos Nr.438, paredzot, ka pašvaldība nepieciešamības gadījumā var lūgt Ekonomikas ministrijai papildus vienreizēju finansējumu, pašvaldības veidotās, uzturētās informācijas sistēmas sasaistes realizācijai ar BIS. Minētais grozījumu projekts pēc tā spēkā stāšanās atbilstoši likuma „Par pašvaldībām” 15.panta trešajai daļai dos tiesības Ekonomikas ministrijai nepieciešamības gadījumā finansēt sasaistes darbus pašvaldības informācijas sistēmās uz kuru autora mantiskās tiesības pašvaldībai ir radušās līdz 2016.gada 1.martam.

Pielikumā - izmaksu tāme uz 3 lpp.

### Ekonomikas ministre D.Reizniece-Ozola

01.10.2015 plkst.14:51

2269

Administratīvā departamenta

Būvniecības informācijas sistēmas projekta nodaļas

vadītājs A.Jankovskis

Tālr.: 67013028

E-pasts: Andrians.Jankovskis@em.gov.lv